# המאה ה-15

|  |
| --- |
| **מאות:**
► המאה ה-14 • **המאה ה-15** • המאה ה-16 ◄

---

 |
| **עשורים:**
►
1390-1399 • 1400-1409 • 1410-1419 ◄ |
| **שנים:** ► • 1399 • 1400 • 1401 • 1402 • 1403 • ◄ |

ה**קנטינו פלניספר**, אחת המפות הפורטוגליות העתיקות ביותר ששרדו, משנת 1502. המפה מציגה את מפת העולם כפי שהובנה מהגילויים של תחילת עידן התגליות בסוף המאה ה-15. המראה את תוצאות מסעותיהם של וסקו דה גמה להודו, של כריסטופר קולומבוס למרכז אמריקה ושל פדרו קברל לברזיל.
בתקופה זו שריון לוחות היה אמצעי המיגון העיקרי של האביר בשדה הקרב. בתמונה: שחזור של אביר שעוטה שריון לוחות גותי וחמוש בגרזן-חנית (pollaxe), נשק מוט רב-תכליתי לשדה הקרב.
**המאה ה-15** היא התקופה שהחלה בשנת 1401 והסתיימה בשנת 1500 (בין התאריכים 1 בינואר 1401 ל-31 בדצמבר 1500).

באירופה, במהלך מאה זו פרח הרנסאנס והשפיע על הפילוסופיה, המדע והאמנות, בפרט באיטליה - הרנסאנס האיטלקי. מאה זו מסמנת גם את עידן התגליות האירופי, שבו חוקרים ומגלי ארצות אירופאים, כמו אנריקה הספן, ווסקוס דה גאמה וכריסטופר קולומבוס, פתחו נתיבי סחר ימיים חדשים, גילו יבשות ואזורים לא מוכרים לאירופאים, והרחיבו את הבסיס הכלכלי והתרבותי של אירופה. במסגרת זו נוצרה גם התרחבות קולוניאלית, שהתאפשרה הודות לטכנולוגיות ניווט חדשות ולשיפורים בספנות.

במקביל, מהפכת הדפוס אפשרה הפצה רחבה של ידע ומידע, תרמה ללימוד המדעי, לפילוסופיה ולספרות, והניחה את היסודות לתקשורת רחבה יותר בין ערים ומדינות, כמו גם לעלייה במודעות דתית, חברתית ופוליטית. עם זאת, במרבית אירופה שלטה עדיין האדריכלות הגותית שהתבטאה בכנסיות גדולות ומפוארות, וטירות מבוצרות.

במאה זו הייתה סין של מינג מרכז הכוח שבו היו הערים הגדולים ביותר, והאוכלוסייה הגדולה ביותר (כ-100–130 מיליון, לשם השוואה, כפול מהאוכלוסייה של אירופה). סין נהנתה גם מיתרון טכנולוגי יחסי בהשוואה למוקדי הכוח העיקריים בשאר העולם.

באירופה נמשכה מלחמת מאה השנים, שסימלה עבור אנגליה וצרפת את המעבר בין ימי הביניים והרנסאנס. בעקבות המלחמה השתנה מבנה הצבאות ממסגרת פיאודלית זמנית לצבאות של קבע המבוססים על שכירי חרב. המבנה הצבאי והחברתי שקם בצרפת בסיום המלחמה היווה בסיס למונרכיה האבסולוטית של שליטי בורבון במאות הבאות. באנגליה פרצה מלחמות השושנים בדרך לעיצוב ממשל ריכוזי ויעיל תחת בית טיודור המנצח. ברבות ממדינות אירופה סוף המאה עומדת בסימן שינוי מגמה ביחס כלפי מיעוטים, שבאה לידי ביטוי באישורים שהתחילו לתת אפיפיורים לקיום אינקוויזיציות וסוגים אחרים של רדיפה. עם זאת, היכולת לאכוף מדיניות הוגבלה בעיקר לאזורי הערים, ובאזורי הכפר בהם חיה מרבית האוכלוסייה פחות הורגשה רדיפה ממוסדת זו.

עלייתם של העות'מאנים שהיו עוינים רבות מממלכות אירופה, חסמו מעשית את נתיב הסחר העיקרי בין אירופה למזרח הרחוק. בעשורים האחרונים של המאה, פורטוגל, הממלכה הדרום־מערבית ביותר באירופה, החלה לשלוח מסעות מחקר במטרה למצוא נתיבים ימיים שיקיפו את אפריקה מדרום, ונקודות עצירה מתאימות בדרך.

בחצי האי האיברי הושלמה הרקונקיסטה וממלכות קסטיליה ואראגון התאחדו למדינה ספרדית אחת. גילוי העולם החדש ב-1492 על ידי כריסטופר קולומבוס סימן את ראשיתן של האימפריות הספרדית והפורטוגזית והוביל לשינויים חברתיים רבים. באמריקה נוסדה ועלתה במאה זו האימפריה האצטקית במקסיקו.

בים התיכון הדומיננטיות הכלכלית הייתה בהובלת ממלכות איטלקיות ששלטו בסחר האירופי. גילוי אמריקה בסוף המאה סימל את המעבר של כובד המשקל של הכלכלה הגלובלית מהים התיכון לאוקיינוס האטלנטי, וכתוצאה מזה נפגעה הדומיננטיות של הממלכות האיטלקיות.

בדרום מזרח אירופה נאבקו מדינות הבלקן בעוצמתה הגוברת והולכת של האימפריה העות'מאנית, שהביאה את הקץ על האימפריה הביזנטית לאחר יותר מאלף שנות קיום.

ברוסיה השתחררו הנסיכויות הרוסיות סופית מהכיבוש המונגולי, והתלכדו לממלכה מאוחדת סביב נסיכות מוסקבה הדומיננטית.

בעולם היהודי מזוהה המאה ה-15 יותר מכל עם גירוש קהילות ספרד ורדיפות האינקיוויזיציה.

## אירועים בולטים בעולם

* 1402 – קרב אנקרה – טימור לנג מביס את האימפריה העות'מאנית ושובה את הסולטאן באיזיט הראשון.
* 1403 – מתחילה כתיבתה של אנציקלופדיית "יוּנְגְלֶה דָאדְייֵן", שהקיפה את כל תחומי החיים בסין בתקופת שושלת מינג.
* 1430-1405 – האדמירל והחוקר הסיני ז'נג הא יוצא בראש שבע משלחות ימיות שנקראו מסעות האוצר, במהלכן הפליג מסין לדרום-מזרח אסיה, הודו, מזרח אפריקה ומצרים.
* 1407 – לואי הראשון, דוכס אורליאן נרצח על ידי סוכנים ששלח ז'אן הראשון, דוכס בורגונדיה, דבר אשר גורם להתפרצות מלחמת האזרחים בארמניאק ובורגונדיה.
* 1409 – התייצבות השושלת הטימורית לאחר מותו של מייסדה, טימור לנג, התחילה תקופה של יציבות ושגשוג יחסיים. בתקופה זו סמרקנד הפכה למרכז אזורי של מחקר, אסטרונומיה ומתמטיקה, ובמחצית השנייה של המאה סמרקנד ובוכרה נהנו משגשוג תרבותי שבא לידי ביטוי בספרות, באמנויות ובאדריכלות.
* 1410 – קרב גרונוולד – ממלכת פולין, הדוכסות הגדולה של ליטא ונסיכות מולדובה מביסים את המסדר הטבטוני. שנה אחר כך נחתם הסכם טורון והמסדר אולץ להחזיר שטחים רבים לליטא ולפולין.
* אוטו דה פה – טקס הוצאה לפועל של גזרי הדין של האינקוויזיציה. ציור מן המאה ה-15.1413 – תחילת ויכוח טורטוסה, אחד הוויכוחים המפורסמים שהתנהלו בימי הביניים בין יהודים לנוצרים.
* 1414 – תחילת ועידת קונסטנץ. הוועידה סיימה את הקרע המערבי וגינתה את ג'ון ויקליף ויאן הוס.
* 1415 – ההוגה ומתקן הדת הבוהמי יאן הוס, ממבשרי הפרוטסטנטיות, מועלה על המוקד באשמת כפירה.
* 1415 – אנגליה מביסה את צרפת בקרב אז'נקור, אחד הקרבות הבולטים במלחמת מאה השנים.
* 1416 – לראשונה באירופה, מוצאת העבדות אל מחוץ לחוק, ברפובליקת דוברובניק.
* 1417 – סיום כהונת האפיפיורות באביניון, וסיום הקרע המערבי בכנסייה הקתולית.
* 1420 – האפיפיור מרטינוס החמישי קורא למסע צלב נגד התנועה ההוסיטית ופותח במלחמות ההוסיטיות.
* 1424 – גירוש יהודי קלן.
* 1428 – גזירת הים – האפיפיור מרטינוס החמישי אוסר על רבי חובלים להוביל בספינותיהם יהודים לארץ ישראל.
* 1429 – ז'אן ד'ארק בת ה־17 מובילה את הצרפתים בשחרור אורליאן מהמצור האנגלי, ובניצחון על האנגלים בקרב פאטאי.
* 1431 – ז'אן ד'ארק מוסגרת לידי הבישוף פייר קוצ'ון, נשפטת בעוון כישוף ומועלית על המוקד ברואן ב-30 במאי.
* 1433 – על רקע הפיכת הממשל הסיני לשמרן יותר לצד מתיחות בצפון עם המונגולים, התקיים בשנה זו המסע הגדול האחרון בתקופה זו של הצי הסיני לפיתוח נתיבי סחר ימיים, ומסעות ימיים אלו חדלו מלהתקיים. זמן קצר לאחר מכן הוכרז סחר ימי פרטי בלתי חוקי, וסין נכנסת לנקודת מפנה, ממשק פתוח יחסית למשק אוטרקי יותר. אף על פי שבשנת 1480 חודשו המסעות הימיים, לא היה בכך להיפוך המגמה. עם זאת, יעילותו של נתיב הסחר הימי שכבר בוסס בתחילת המאה וקודם לכן, לצד חולשת הממשל הסיני, בעיקר המחצית השנייה של המאה, מבחינת יכולתו להגביל את הסחר עם העולם החיצון, גרמו לכך שמאה זו הייתה בסין בסך הכל מזוהה עם שגשוג כלכלי יחסי וגדילה של האוכלוסייה.
* 1435 – פיליפ הטוב, דוכס ארצות השפלה הבורגונדיות, מחליף צדדים במלחמת מאה השנים, ועובר לצדד בצרפתים נגד האנגלים. בכך מתאחדים שניים מהצבאות החזקים ביותר מבחינת נשקי אבק שריפה.
* 1436 – סיום המלחמות ההוסיטיות בהסכם שהעניק לתנועה ההוסיטית הישגים דתיים לא מבוטלים.
* 1439 – סיום בנייתה של קתדרלת שטרסבורג, שנחשבה לבניין הגבוה בעולם עד למאה ה-19.
* 1444 –
	+ גירוש יהודי אוטרכט.
	+ הספרייה הלורנציאנית מוקמת בפירנצה על ידי קוזימו דה מדיצ'י.
	+ קרב ורנה – מסע הצלב של המלך ולדיסלב מורנה מובס בידי הסולטאן העות'מאני מורט השני וולדיסלב נהרג. בעקבות האבדות הקשות פרש הסולטן זמנית והכס עבר לבנו מחמד השני.
* 1444 – חוקרי ארצות פורטוגזים מגיעים לפתח נהרות הסנגל והגמביה; דיניש דיאש מגלה את קאפ-ור. בתקופה זו סוחרי עבדים פורטוגזים מביאים לראשונה עבדים מאפריקה התת-סהרית לאירופה ומקימים שוק עבדים בלאגוש שבפורטוגל[דרוש מקור]. בשנים שלאחר מכן דווחו ימאים פורטוגזים על ממלכות מקומיות חזקות, שייצרו אמנות של פיסול וגילוף ברמה טכנית גבוהה.
* 1448 – קרב קוסובו – העות'מאנים מביסים קואליציה של הונגרים, פולנים, וואלכים ומולדובים, ומחצית מהבלקנים עוברת לשליטתם.
* 1452 – הומצא הדפוס על ידי יוהאן גוטנברג, והחלה מהפכת הדפוס.

העות'מאנים כובשים את קונסטנטינופול, בירת האימפריה הביזנטית.
* 1453 – העות'מאנים בראשות הסולטאן מהמט השני כובשים את קונסטנטינופול ומביאים לסופה של האימפריה הביזנטית.
* 1453 – קרב קסטיליון – הצרפתים מנצחים את האנגלים בקרב הגדול האחרון של מלחמת מאה השנים, והמלחמה מסתיימת. אחת הסיבות שהעניקה לצרפתים את עליונותם בקרב היא שימושם היעיל בנשקי אבק השריפה.
* 1455 – מלחמות השושנים נפתחות בקרב סנט אלבאנס הראשון בו מנצח ריצ'רד דוכס יורק את נאמני הנרי השישי.
* 1456 – המצור על בלגרד (1456) – ההונגרים מנצחים את העות'מאנים, והתפשטותם לאירופה נעצרת ל-70 שנה.
* 1459 – פרה מאורו מצייר את מפתו המפורסמת, הנחשבת למפה מדויקת להפליא של העולם הישן.
* 1461 – קרב טאוטון – בית יורק בהנהגת אדוארד הרביעי מנצח את בית לנקסטר, באחד הקרבות העזים במלחמת השושנים ובהיסטוריה האנגלית בכלל.
* 1462 – שליט ולאכיה, ולאד המשפד הוביל מתקפה נועזת ומפתיעה על צבאו סולטאן האימפריה העות'מאנית מהמט השני, וגורם לו אבדות כבדות.
* 1471 – קרב טיוקסברי – אדוארד הרביעי מלך אנגליה מנצח סופית את כוחות בית לנקסטר.
* 1475 – יוצא לאור הספר העברי המודפס הראשון – פירוש רש"י על התורה.
* 1475 – עלילת הדם בטרנטו. יהודי העיר נעצרו, עונו, וחלקם הוצאו להורג. העלילה ליבתה פעולות נגד היהודים גם בערים אחרות באיטליה.
* 1477 – הקרב על נאנסי – שארל הראשון דוכס בורגונדיה מובס ונהרג בידי השווייצרים בתמיכת צרפת. סיום המלחמות הבורגונדיות.
* 1479 – פרננדו השני מוכתר כמלך אראגון, ויחד עם אשתו, איזבלה הראשונה מתאחדת ממלכתו עם כתר קסטיליה, ושולטת במרבית חצי האי האיברי. זוהי תחילתה המעשית של ממלכת ספרד המודרנית.
* 1480 – ההתקוממות הגדולה על נהר האוגרה – נסיכות מוסקבה תחת הנהגתו של איוואן השלישי נפטרת סופית משליטתה של אורדת הזהב הטטרית.
* 1481 – האינקוויזיציה מתחילה לפעול בספרד.
* 1483-1482 – מסעות המחקר של ממלכת פורטוגל מגיעות לממלכת קונגו.
* 1483 – חנוכת הקפלה הסיסטינית בקריית הוותיקן.
* 1485 – קרב בוסוורת' – הנרי טיודור מביס את ריצ'רד השלישי, ובכך מסתיימות מלחמות השושנים באנגליה.קולומבוס תובע בעלות על העולם החדש. הדפס משנת 1893.
* 1487 – פרסומו של הספר, "פטיש המכשפות", שסימל בעיני היסטוריונים רבים נקודת מפנה ביחס הכנסייה כלפי מכשפות והשטן. הספר התפרסם לצד בולה של האפיפיור המורה למלכים לסייע לנזירים באיתור והעמדה לדין של בני בריתו של השטן.
* 1488 – דיאש הוא האירופאי הראשון שמקיף את כף התקווה הטובה באפריקה.
* 1492 –
	+ השלמת הרקונקיסטה הנוצרית בספרד עם כיבושה של גרנדה, מעוזם האחרון של המורים.
	+ פרסום צו על גירוש ספרד על ידי פרננדו השני מלך ארגון ואשתו המלכה איזבלה מקסטיליה.
	+ כריסטופר קולומבוס הגיע לאמריקה, מה שגרם תוך כמה שנים להבנה באירופה שקיימת יבשת חדשה במערב. זהו ניצן ראשון של האימפריה הספרדית.
* 1494 –
	+ ספרד ופורטוגל חותמות על חוזה טורדסיאס, המחלק את "העולם החדש" ביניהן.
	+ לודוביקו ספורצה מוכתר לדוכס מילאנו, תחילת האירועים שמביאים בסופו של דבר למלחמות האיטלקיות.
	+ בית מדיצ'י מאבד את השלטון בפירנצה.
* 1497-1493 – בפולין ובוהמיה בהתאמה יורד מעמדם של האיכרים לכדי צמיתות, כחלק ממגמה של החלשת כוחם של האיכרים במזרח אירופה.
* 1496 – מנואל הראשון, מלך פורטוגל מוציא צו לגירוש היהודים.
* 1498 – ואסקו דה גאמה משלים את מסעו הימי להודו, ונוחת בקוז'יקוד. הוא מצליח לייצר קשרים דיפלומטיים עם מנהיגים מקומיים, למטרות סחר, אולם בשלב זה הסחר לא מגיע לכדי מימוש בפועל מכיוון שחסרה לשני הצדדים הסכמה על כללי המסחר הבסיסיים ביותר. תוך זמן קצר מצליח לבסס נקודת סחר ראשונית בקוצ'י, והחל להשתמש בקשריו עם קוצ'י כדי להקרין עוצמה על מנהיגי קוז'יקוד.
* 1498 – כריסטופר קולומבוס מגלה את האי טרינידד ואת ונצואלה.
* 1499 – קרב זונצ'יו – הצי העות'מאני מביס את הרפובליקה של ונציה בקרב הימי הראשון בהיסטוריה שבו השתמשו בתותחים על אוניות.
* 1499 – השווייצרים מנצחים את צבאו של מקסימיליאן הראשון, קיסר האימפריה הרומית הקדושה, וזוכים להכרה סופית בעצמאותם, באירוע המכונה "שלום בזל", שסיים את המלחמה השוואבית.
* 1500 – גילוי ברזיל – הארמדה של פדרו קברל מגלה את ברזיל בדרכה להודו. מברזיל ממשיך הצי להודו ונשלחת ספינה חזרה לליסבון להודיע למלך פורטוגל על התגלית מעברו השני של האוקיינוס.
* במהלך המאה השתכללו יכולות גביית המיסים של שושלת מינג בסין, מה שהידק את המשילות של השושלת באזורים רחבים יותר. בנוסף, בתקופה זו סבלה מינג מעלייתן של קבוצות פיראטים יפנים וסינים בחופי האימפריה. מגמה זו הייתה חלק מהסיבות ללוחמת בלימה שניהלה מינג מול ניסיונות יפן להשתלט על חצי האי הקוריאני – מלחמה שהתארכה והתייקרה מעבר לצפוי.
* במאה זו עלתה חשיבותן של דרכי סחר בדרום-מזרח אסיה, בין נמלים חשובים של הארכיפלג המלאי, ואזורים יבשתיים דוגמת צ'אמפה ונמלים לחופי ים סין הדרומי. עליית דרכי סחר אלו היא חלק מהסיבות להתפשטות האסלאם בדרום מזרח אסיה במאה זו. בשנת 1402 נוסדה סולטנות מלאקה, שהייתה גם היא נמל חשוב בדרכי סחר אלו, והמלאים המירו דתם לאסלאם[דרוש מקור].
* במאה זו התבססה דרך סחר חדשה מהודו למזרח אירופה דרך אורדת הזהב.
* במזרח אפריקה תקופה זו מאופיינת בדומיננטיות של האימפריה האתיופית, שקידמה באזור באינטנסיביות זרם נוצרי משלה. בשנת 1445 הנחילו האתיופים תבוסה מול סולטנות יפאט, היריבה המוסלמית הוותיקה מדרום־מזרח. חרף מאמציהם של האתיופים לקדם נצרות באזור, לאורך המאה האסלאם חדר לנוביה, שהייתה בעלת הגמוניה נוצרית במשך מאות שנים.
* אימפריית מאלי, שהייתה הכוח הדומיננטי של מערב אפריקה במאה הקודמת, לאחר שהשתלטה על אזורים רבים והקרינה השפעה על אחרים, החלה לרדת מגדולתה. כבר בשנת 1400 העיר הכבושה גאו מרדה באימפריה. בשנת 1431 אנשי הטוארג הצליחו לכבוש מהאימפריה את טימבוקטו החשובה ואת ולאתה. מאורעות אלו גרמו לאובדן נאמנותם של בני הטקרור שעליהם מאלי השתלטה במאה שעברה ובאזורים נוספים תחת שליטת האימפריה הפגינו הנתינים נאמנות הולכת ופוחתת. במקביל לירידת כוחה של מאלי, תחתיה עלתה הדומיננטיות של אימפריית סונגהאי. בשנים 1464–1468 הצליחו לגבור בכמה קרבות חשובים על כל מי שאיים על קיום האימפריה, והחלו להרחיב אותה בהדרגה: בשנים שלאחר מכן גירשו את הטוארג מטימבוקטו והחלו להרחיב את שליטתם בהדרגה, גם על חשבון מאלי. בשטחי האימפריה הנהיגו מנהיגיה ניסיון לפשר בין אמונותיהם של המוסלמים ושל הפגנים.
* במאה זו העדויות המוקדמות ביותר שנמצאו לגבי מסמכי רישום פטנטים. ככל הנראה החלו באזור איטליה והתפשטו בהדרגה למדינות אירופאיות נוספות.
* חלק ממאה זו היא סופו של הגל הראשון והמתון יותר של "עידן הקרח הקטן".
* טכניקות חדשות לניצול מיטבי יותר של פירי חפירה הובילו בסוף המאה להגדלת תפוקת הכסף ממכרות באזור גרמניה, שהגדילה את מלאי הכסף הכללי בכלכלה.
* מגמה חדשה באירופה החלה לכוון את מנגנוני ירושה כך שלא יביאו לפיצול אלא לשלטון מאוחד, ריכוזי ויעיל יותר.

## אישים בולטים

ז'אן ד'ארק. ציור מן המאה ה-15
### מדינאים בולטים

* פרננדו מאראגון ואיזבלה מקסטיליה הפכו לשליטי ספרד המאוחדת אחרי הכיבוש מחדש, גזרו על גירוש היהודים מספרד, ומימנו את גילוי העולם החדש.
* ז'אן ד'ארק, מצביאה צרפתייה שמילאה תפקיד מפתח בשחרור צרפת מהכיבוש האנגלי בזמן מלחמת מאה השנים.
* הנרי החמישי, מלך אנגליה שהנהיג את ארצו בהצלחה רבה במלחמת מאה השנים.
* אדוארד הרביעי, מלך אנגליה, שהוביל את בית יורק במהלך מלחמת השושנים.
* הנרי השביעי, מלך אנגליה ומייסד בית טיודור, הנחשב לאחד ממלכיה המוצלחים ביותר של אנגליה.
* איוואן השלישי הגדול, נסיך מוסקבה ושליט רוסיה, נחשב ל"מלכד הארצות הרוסיות". שחרר את רוסיה מהעול המונגולי, והדף פלישה של ליטא ופולין.
* ולאד המשפד "דרקולה", שליט ולאכיה שנודע באכזריותו הרבה.
* מתיאש הראשון, מגדולי מלכי הונגריה.
* יאנוש הוניאדי, מצביא ומדינאי הונגרי ממוצא רומני, שנודע בניצחונותיו על הטורקים.
* מהמט השני, סולטאן האימפריה העות'מאנית וכובש קונסטנטינופול.
* קאיתבאי, סולטאן ממלוכי הנחשב לאחד מגדולי השליטים הממלוכים במצרים.
* יאן ז'יז'קה, מצביא בוהמי, החשוב והמצליח מבין מנהיגי ההוסיטים.
* קלמנס השביעי, אפיפיור מבית מדיצ'י, שהיה מעורב מאוד פוליטית, ונודע בתרומתו לאמנות הרנסאנס.
* אלכסנדר השישי בורג'ה, אפיפיור שנודע כאחד האפיפיורים המושחתים בתולדות הוותיקן.
* קוז'ימו דה מדיצ'י, ראש שושלת בית מדיצ'י ששלטה בפירנצה במהלך רוב הרנסאנס האיטלקי.
* לורנצו דה מדיצ'י, מנהיגה של פירנצה, שנודע כפטרון של האמנויות וכפוליטיקאי מחונן.
* זרע יעקב, קיסר האימפריה האתיופית בשיא תקופת תור הזהב של אתיופיה.

דיוקן עצמי של לאונרדו דה וינצ'י.

### אנשי רוח ומדע בולטים

* לאונרדו דה וינצ'י, איש אשכולות, אמן, מדען, מהנדס וממציא מתקופת הרנסאנס האיטלקי.
* מיכלאנג'לו, איש אשכולות, פסל, צייר, אדריכל, מהנדס, משורר, מתקופת הרנסאנס האיטלקי.
* ג'ובאני פיקו דלה מירנדולה, הומניסט, פילוסוף ומיסטיקן מתקופת הרנסאנס האיטלקי.
* פיליפו ברונולסקי, אדריכל איטלקי חדשני שהמציא את הפרספקטיבה מנקודת מבט אחת.
* כריסטופר קולומבוס ספן איטלקי בשירות ספרד הנחשב לאחד מגדולי מגלי הארצות בהיסטוריה.
* ואסקו דה גאמה ספן פורטוגלי שהגיע להודו מפורטוגל, ובכך יוצר דרך ימית חלופית לדרך המשי.
* יוהאן גוטנברג, צורף גרמני וממציא הדפוס.
* נילקנטה סומיאג'י, מתמטיקאי ואסטרונום הודי אשר השתייך לאסכולת קראלה של המתמטיקה ההודית.
* יוהנס אוקכם, מחשובי מלחיני האסכולה הפרנקו-פלמית, והמוזיקאי המפורסם ביותר באירופה במחצית השנייה של המאה ה-15.
* נִיקוֹלוֹ מַקְיַאוֶולִי, מדינאי, פילוסוף פוליטי, סופר ומחזאי, בן העיר פירנצה שבאיטליה.
* ניקולאוס קוזאנוס, פילוסוף, תאולוג ומתמטיקאי גרמני.
* אברהם זכות, אסטרונום והיסטוריון יהודי שמומחיותו סייעה רבות לספנים פורטוגזים וספרדים בימיו.

### אישים בולטים ביהדות

* ר' יצחק אבוהב, פוסק, פרשן, הוגה ומקובל, המכוּנה "אחרון גאוני קסטיליה".
* ר' יעקב בן חביב, מגדולי חכמי ספרד ומנהיג קהילת מגורשי ספרד בסלוניקי.
* ר' יצחק אברבנאל, מדינאי יהודי ספרדי, פילוסוף, פרשן מקרא וכלכלן.
* אַבָּא צַבְּרָה, נזיר יהודי אתיופי, מפוסקי ההלכה הגדולים של קהילת ביתא ישראל ואבי הנזירים האתיופים היהודים.
* ר' יוסף אלבו, רב ופילוסוף יהודי ספרדי, מחבר ספר העיקרים.
* ר' יהודה אַבְּרַבַנְאֵל, רב, רופא, פילוסוף יהודי ומשורר.
* מהרי"ל, מגדולי חכמי אשכנז
* רבי ישראל איסרלן, מגדולי חכמי אשכנז, מחבר הספר תרומת הדשן.

## תגליות והמצאות

### מהפכת הדפוס

מכבש דפוס הומצא בשנת 1450 לערך
* הדפס עץ (באירופה)
* מהפכת הדפוס

### תגליות והמצאות בולטות

**פיתוחי לוחמה: שריון לוחות
* האלברד וגרזן-חנית (נשק מוט המשלב גרזן קרב וחנית/רומח)
* מאה זו היא נקודת מפנה בשימוש בנשקים מבוססי אבק שריפה, אשר היו בשימוש באירופה או בסין כבר קודם לכן, אבל לקראת אמצע המאה נכנסו באופן נרחב לצבאות מסודרים, בעיקר בצרפת ובארצות השפלה הבורגונדיות (ובמידה ספורדית יותר גם באנגליה ואצל העות'מאנים). המלך שארל השביעי העלה את המיסים בצרפת כדי לממן ניסיונות פיתוח (במקרים רבים כושלים) לנשקים חדשים עם אבק השריפה, ובארצות השפלה בדקו כל העת פיתוחים ושכלולים במטלורגיה שייצרו נשקים מוצלחים יותר ויותר. מעבר לעיסוק בנשקים עצמם, תחת שארל החל הצבא הצרפתי ביצירת תפקידי התמחות והכשרות ייעודיות לתפעול נשקי אבק שריפה, מה שהגדיל את היכולות של הצבא להפיק את המירב מכלי הנשק. לקראת אמצע המאה הגיע הצבא הצרפתי ליעילות שאיפשרה לו לקחת איתו נשקי הארטילריה מבוססי אבק שריפה לכל הקרבות הגדולים, זאת בהשוואה לתותחים של העשורים הראשונים במאה זו, שהיו קשים לניוד ביבשה. בין השכלולים הטכנולוגים הנוספים של תותחי מאה זו, היו תותחים גדולים ויציבים יותר שנבנו מברונזה, שנטו פחות להתפוצץ. נוסף על כך, בשנות ה־20 הומצא אבק השריפה הגרגירי שהיה חזק ועמיד יותר, ובהמשך אף כדורי המתכת שהיו יעילים במיוחד נגד ביצורים. כתוצאה מכך, המבצרים הוותיקים של ימי הביניים, הפכו מיושנים ולא רלוונטיים, וערי המדינה האיטלקיות הובילו את בדיקתן של טקטיקות הגנה חלופיות, עם חומות נמוכות יותר אך עבות יותר. מאה זו היא גם תקופתו של רובה הארקבוז[דרוש מקור].

**המצאות ותגליות נוספות: הנהלת חשבונות כפולה
* אצטרולב מתכתי

## תרבות ואמנות

קתדרלת ריימס, צרפת – אדריכלות גותית היא הסגנון השולט באירופה בתקופה זו.
* באירופה זו הייתה תקופת שיא ושלהי ימי הביניים. הסגנון האדריכלי השולט ברוב אירופה בתקופה זו היה אדריכלות גותית, שהתבטא בעיקר בקתדרלות וכנסיות גדולות, אך גם בטירות, מבצרים וארמונות שנבנו בכל רחבי אירופה.
* בתקופת אשיקאגה ביפן, בהשפעת חדירת אלמנטים תרבותיים סיניות וזן בודהיסטיות, שגשגה תרבות מקומית, שהתאפיינה בכל תחומי האמנות: אדריכלות, ספרות, תיאטרון הנו, סידור פרחים אומנותי, עיצוב גנים וטקסים שונים, ביניהם טקס התה.
* באימפריה העות'מאנית נפוצה הסוגה הקלאסית בספרות הטורקית.
* האימפריה הטימורית, במיוחד המחצית השנייה של המאה, נהנתה משגשוג תרבותי ואמנותי שמרכזה בסמרקנד ובוכרה. השגשוג חלש במגוון תחומים, וכלל בין היתר יצירות ספרותיות מתוחכמות, ואת שיאו של שימוש בטכניקות צבע בארכיטקטורה. אזורם של הטימורים, לצד אזורים נוספים במזרח התיכון, חוו במאה זו גם פריחה של סגנונות ציור חדשניים, בהשפעות מסוימות גם מין המזרח הרחוק.

## אסונות ומגפות

גילוי אמריקה הביא בסוף המאה להדבקה הדדית של האוכלוסיות השונות במגפות שהיו זרות למערכות החיסון שלהם. באמריקה התפשטו בקרב הילידים מחלות קטלניות שונות, בראשן האבעבועות השחורות, שגרמו לשיעורי תמותה גבוהים. עם זאת, גם האירופאים נדבקו במחלות שהיו זרות להם, בהן סוג של שחפת.

## ערים חדשות

* טוקיו, בירת יפן.
* נגסאקי, יפן
* לאגוס, בירת ניגריה.

## קישורים חיצוניים

* המאה ה-15, דף שער בספרייה הלאומית

## הערות שוליים

|  |
| --- |
| **שנים במאה ה-15** |
| \_\_\_ | 1401 | 1402 | 1403 | 1404 | 1405 | 1406 | 1407 | 1408 | 1409 |
| 1410 | 1411 | 1412 | 1413 | 1414 | 1415 | 1416 | 1417 | 1418 | 1419 |
| 1420 | 1421 | 1422 | 1423 | 1424 | 1425 | 1426 | 1427 | 1428 | 1429 |
| 1430 | 1431 | 1432 | 1433 | 1434 | 1435 | 1436 | 1437 | 1438 | 1439 |
| 1440 | 1441 | 1442 | 1443 | 1444 | 1445 | 1446 | 1447 | 1448 | 1449 |
| 1450 | 1451 | 1452 | 1453 | 1454 | 1455 | 1456 | 1457 | 1458 | 1459 |
| 1460 | 1461 | 1462 | 1463 | 1464 | 1465 | 1466 | 1467 | 1468 | 1469 |
| 1470 | 1471 | 1472 | 1473 | 1474 | 1475 | 1476 | 1477 | 1478 | 1479 |
| 1480 | 1481 | 1482 | 1483 | 1484 | 1485 | 1486 | 1487 | 1488 | 1489 |
| 1490 | 1491 | 1492 | 1493 | 1494 | 1495 | 1496 | 1497 | 1498 | 1499 |
| 1500 |